คลังหาทางเยียวยาประชาชนพลาดคนละครึ่งเพราะOTPช้า
คลังแย้มช่วยผู้พลาดคนละครึ่งที่ได้รับเลข OTP ช้า โดยให้สิทธิได้รอบเก็บตกก่อนเป็นกลุ่มแรก
16 ธ.ค. 2563

นายอาคม เติมพิทยาไพสิฐ รมว.คลัง กล่าวว่า ธนาคารกรุงไทยจะรายงานการลงทะเบียนโครงการคนละครึ่งเฟส 2 ให้คลังภายใน 2-3 วัน จะรู้ว่ามีคนลงเกินจำนวนสิทธิที่กำหนดไว้ 5 ล้านสิทธิ จำนวนเท่าไร
นอกจากนี้ ยังจะแยกในส่วนของผู้ที่ลงทะเบียนแต่มีปัญหา ได้รับเลข OTP ล่าช้า ทำให้ลงไม่ทัน 5 ล้านสิทธิที่กำหนดไว้ ก็จะหาทางช่วยเหลือ โดยดูจากผู้ที่ได้รับสิทธิไปแล้ว หากไม่ใช้เงินภายใน 14 วัน จะมีการเปิดลงทะเบียนรอบเก็บตกในวันที่ 15 ม.ค. 2564 ก็จะให้สิทธิกับผู้มีปัญหาเรื่องได้ OTP ช้า ก่อนเป็นอันดับแรก
สำหรับการจะมีโครงการคนละครึ่งเฟส 3 หรือไม่ ต้องขอรอดูข้อมูลของธนาคารกรุงไทยก่อนว่ามีคนจองเกินจาก 5 ล้านสิทธิจำนวนเท่าไร เพื่อนำมาพิจารณาว่าจำเป็นต้องมีโครงการคนละครึ่งเฟส 3 หรือไม่
สำหรับการลงทะเบียนโครงการคนละครึ่งเฟส 2 จำนวน 5 ล้านสิทธิ เปิดลงทะเบียน 16 ธ.ค. เวลา 06.00 น. และเต็ม 5 ล้านสิทธิ เวลา 08.06 น.